Vrou in huis vasgebind, beroofArgieffoto (Foto: Pixabay) ŉ 48-jarige vrou, haar huishulp en tuinwerker is Maandag by die vrou se huis in die Piketberg-omgewing, Wes-Kaap, vasgebind en beroof. Volgens AO Joseph Swartbooi, polisiewoordvoerder, het Bronwyn Wright die oggend twee mans in Malmesbury gaan haal om die dag by haar huis in Koringberg te werk. “Een van die mans het omstreeks 12:50 die perseel verlaat en die hek oopgelos. Drie onbekende gewapende mans het toe die perseel binnegestorm en Wright, haar huishulp en tuinwerker vasgebind,” sê Swartbooi. “Die verdagtes het die vrou se huis geplunder en onder meer kontant vanuit ŉ kluis in een van die kamers gebuit. Hulle het daarna in ŉ voertuig wat op die perseel gevind is op die vlug geslaan.” Swartbooi sê die motief vir die aanval is roof. “Nog niemand is in verband met die voorval in hegtenis geneem nie. Die polisie in Moorreesburg ondersoek ŉ klag van huisroof.” Enigiemand met meer inligting wat tot die verdagtes se inhegtenisneming kan lei, kan die Stop Misdaadnommer by 08600 10111 skakel. Die berig is gewysig sedert dit aanvanklik gepubliseer is – RED.